2018. gada Noteikumi Nr.

Rīgā (prot. Nr.   .§)

**Higiēnas prasības personu atskurbināšanas pakalpojumu nodrošināšanai**

Izdoti saskaņā ar

Epidemioloģiskās drošības

likuma 38.¹ pantu

**I. Vispārīgais jautājums**

1. Noteikumi nosaka higiēnas prasības, kas jānodrošina atskurbināšanas vietā (turpmāk - atskurbtuve).

**II. Prasības atskurbtuves telpu iekārtojumam un aprīkojumam**

2. Atskurbtuvē iekārto un aprīko šādas telpas:

2.1. uzņemšanas telpa;

2.2. atskurbšanas telpas (atskurbināšanas pakalpojumu nodrošina atsevišķās telpās vīriešiem un sievietēm);

2.3. vannas (dušas telpas) telpas un tualetes telpas;

2.4. telpa vai vieta uzkopšanas inventāra, dezinfekcijas un tīrīšanas līdzekļu uzglabāšanai;

2.5. telpa personālam.

3. Atskurbšanas telpas iekšējais iekārtojums ir tāds, lai nodrošinātu atskurbšanai ievietotās personas (turpmāk – klients) drošību un nodrošinātu iespēju novērot klientu atskurbināšanas telpā (durvīs ir ierīkoti skatāmi lodziņi vai video novērošana vai ir atvērtas telpas).

4. Katra atskurbtuves telpa un tās aprīkojums tiek uzturēts tīrs un darba kārtībā.

5. Atskurbtuves telpu sienu un grīdu apdarē izmanto gludus materiālus, kas paredzēti mitrai uzkopšanai un dezinfekcijai.

6. Uzkopšanai lietojamos līdzekļus un inventāru sagatavo un lieto saskaņā ar ražotāja noteiktajām lietošanas instrukcijām vai metodēm. Katrai telpu grupai lieto atsevišķu, attiecīgi marķētu uzkopšanas inventāru.

7. Atskurbtuves grīdas seguma mitro uzkopšanu veic atbilstoši nepieciešamībai, bet ne retāk kā reizi dienā, lietojot mazgāšanas līdzekļus, bet vannas (dušas) telpās, tualetes telpu un sanitāri tehnisko ierīču uzkopšanu lietojot dezinfekcijas līdzekļus.

8. Atkritumu tvertnes iztukšo pēc nepieciešamības, bet ne retāk kā reizi dienā un atkritumus nogādā uz atkritumu savākšanai speciāli paredzētajām vietām.

9. Vannas (dušas) telpā un tualetes telpā novieto ar vāku aizveramas atkritumu tvertnes.

10. Mēbeļu vertikālo virsmu mitro tīrīšanu veic ne retāk kā vienu reizi mēnesī.

11. Mēbeļu horizontālo virsmu, durvju, palodžu, radiatoru un kāpņu margu rokturu mitro tīrīšanu veic pēc nepieciešamības, bet ne retāk kā reizi nedēļā.

12. Sanitāri tehnisko ierīču mitro tīrīšanu un dezinficēšanu veic pēc nepieciešamības, bet ne retāk kā reizi dienā.

13. Logu mitro tīrīšanu no abām pusēm un sienu mitro tīrīšanu veic pēc nepieciešamības, bet ne retāk kā divas reizes gadā.

15. Matracis un spilvens ir pārvilkts ar ūdensnecaurlaidīga materiāla pārvalku, kuru mazgā vai dezinficē pēc katra klienta izrakstīšanas.

16. Dvieļus un veļas ķīmisko tīrīšanu vai mazgāšanu, vai dezinficēšanu veic atbilstoši nepieciešamībai, bet ne retāk kā pēc klienta izrakstīšanas.

17. Telpās nepieļauj kaitīgo posmkāju un grauzēju klātbūtni. Telpu dezinfekciju, dezinsekciju un deratizāciju atbilstoši normatīvajiem aktiem epidemioloģiskās drošības jomā veic pēc nepieciešamības.

18. Telpu uzkopšanas laikā lieto individuālos aizsardzības līdzekļus (cimdus, priekšautus, ja nepieciešams maskas).

**III. Atskurbtuves ūdensapgāde un kanalizācija, telpu apkure, ventilācija**

19. Atskurbtuvei ir centralizēta vai vietēja ūdensapgādes sistēma ar auksto un karsto ūdeni, kā arī kanalizācija.

20. Atskurbtuvei piegādātais ūdens atbilst dzeramā ūdens obligātajām nekaitīguma prasībām.

21. Gaisa temperatūra atskurbšanas telpās, vannas (dušas) telpās, tualetes telpās un personāla telpās ir no 18 °C līdz 25 °C, bet gaiteņos, kāpņu telpās un saimniecības telpās - ne zemāka par 18 °C.

22. Gaisa apmaiņu telpās nodrošina, tās regulāri vēdinot vai izmantojot gaisa kondicionēšanas vai ventilācijas iekārtas.

**IV. Klienta uzņemšana atskurbtuvē, prasības pakalpojumu sniegšanai**

23. Uzņemot klientu atskurbtuvē, dežurējošais personāls veic klienta reģistrāciju un ārējo vizuālo apskati.

24. Atskurbtuves telpās aizliegts ievietot:

24.1. personas, kurām ir akūtas fiziskas traumas (lūzumi, plašas brūces);

24.2. personas, kurām ir akūtas saslimšanas vai infekcijas slimības (piemēram, caureja, vemšana, izsitumi) simptomi;

24.3. sievietes ar redzamām grūtniecības pazīmēm vai kurām ir grūtniecību apliecinoši dokumenti;

24.4. personas, kurām konstatēta smaga alkohola, narkotisko, psihotropo vai toksisko vielu intoksikācija, kas var apdraudēt personas dzīvību;

24.5. personas līdz 18 gadu vecumam.

25. Šo noteikumu 24.1., 24.2., 24.3. un 24.4.apakšpunktā minētās personas tiek nogādātas ārstniecības iestādē.

26. Atskurbtuvē:

26.1. tiek nodrošināta pastāvīga bezpalīdzīgā stāvoklī esošu personu, kuras lietojušas alkoholiskos dzērienus un to lietošanas rezultātā nespēj pārvietoties, nespēj orientēties, var nodarīt kaitējumu apkārtējiem vai pašas sev, uzraudzīšana un drošība. Atskurbšanas telpās ievietoto personu veselības stāvokļa pasliktināšanās gadījumā nekavējoties tiek izsaukta neatliekamā medicīniskā palīdzība;

26.2. atskurbtuves darbinieki nodrošina pirmās palīdzības sniegšanu līdz ierodas neatliekamās medicīniskās palīdzības brigāde.

**V. Noslēguma jautājums**

27. Noteikumi stājas spēkā 2020.gada 1.janvārī.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš